39 Nao ol laen blong Ismael oli tekem Josef i godaon long Ijip,+ ale wan man Ijip we nem blong hem Potifa+ i pemaot Josef long olgeta.+ Potifa ya i wan haeman blong Fero mo i lida blong ol gad.2 Be Jehova i stap wetem Josef.+ Taswe ol wok blong Josef oli go gud, mo masta blong hem we i blong Ijip, i putumap hem blong i lukaot long evri samting long haos blong hem.3 Mo masta blong hem i luk se Jehova i stap wetem Josef mo se Jehova i stap mekem evri samting we Josef i mekem oli go gud.4 Nao masta blong Josef i stap glad moa long hem, mo i mekem Josef i kam man blong givhan long hem. Mo Potifa i putumap hem blong i lukaot long evri samting long haos blong hem mo blong i bos long evri samting we hem i gat.5 Nao stat long taem we hem i putumap Josef blong i lukaot long evri samting blong hem mo blong i bos long evri samting we hem i gat, Jehova i gohed blong blesem haos blong man Ijip ya from Josef. Mo Jehova i blesem olgeta samting we man ya i gat long haos mo long graon blong hem.+6 Biaen hem i livim olgeta samting blong hem oli stap long han blong Josef. Mo hem i no moa tingbaot ol samting ya, hem i stap tingting nomo long kakae we bambae hem i kakae. Mo Josef i kam wan yangfala we bodi mo fes blong hem i naes we i naes.7 Afta long ol samting ya, waef blong masta blong hem i stat blong lukluk Josef mo i talem long hem se: “Yu kam slip wetem mi.”8 Be hem i no wantem mo i talem long waef blong masta blong hem se: “Yu luk, masta blong mi i putumap mi blong mi lukaot long evri samting we hem i gat, taswe hem i no wari from ol samting we i stap long haos blong hem.9 Long haos ya, i no gat wan man we i hae moa long mi, mo masta blong mi i givim raet long mi long evri samting long haos ya. Be yu nomo yu stap long han blong hem, from we yu yu waef blong hem. ?Taswe olsem wanem mi save mekem bigfala rong olsem mo mekem sin agens long God?”+10 Nao evri dei woman ya i stap toktok wetem Josef, be Josef i no agri blong slip wetem hem no blong stap wetem hem.11 Be wan dei, taem Josef i go insaed long haos blong mekem wok blong hem, i no gat wan man blong wok i stap insaed long haos.12 Nao woman ya i holem Josef long klos blong hem, mo i talem long hem se: “!Yu kam slip wetem mi!” Be Josef i lego klos blong hem i stap long han blong woman ya, nao hem i ronwe i go aotsaed.13 Taem woman ya i luk we Josef i lego klos blong hem i stap long han blong hem mo i ronwe i go aotsaed,14 hem i singaot bigwan i go long ol man we oli stap wok long haos blong hem, mo i talem long olgeta se: “!Yufala i luk! Hasban blong mi i karem man Hibru ya i kam blong mekem ol man oli laf long yumi nomo. Man ya i kam blong slip wetem mi, be mi singaot bigwan.15 Mo taem hem i harem we mi stat blong singaot we voes blong mi i go antap, hem i lego klos blong hem i stap klosap long mi, nao i ronwe i go aotsaed.”16 Biaen, woman ya i lego klos blong Josef i stap klosap long hem kasem we masta blong Josef i kambak long haos.17 Nao woman ya i talemaot sem tok ya long hasban blong hem, i se: “Hibru slef ya we yu tekem i kam, i kam luk mi blong mekem ol man oli laf long mi.18 Be taem mi stat blong singaot we voes blong mi i go antap, hem i lego klos blong hem klosap long mi nao i ronwe i go aotsaed.”19 Taem masta blong Josef i harem ol tok ya we waef blong hem i talem, se: “Hemia ol samting we man blong wok blong yu i mekem long mi,” hem i kros we i kros.20 Nao hem i tekem Josef mo i putum hem long kalabus, long ples we ol prisena blong king oli stap long hem. Nao Josef i stap long kalabus.+21 Be Jehova i gohed blong stap wetem Josef mo i gohed blong soemaot se i lavem hem oltaem, mo i mekem se jif ofisa blong kalabus i glad long Josef.+22 Nao jif ofisa blong kalabus i putumap Josef blong i bos long evri prisena we oli stap long kalabus. Mo evri samting we ol prisena oli mekem long ples ya, Josef nao i talem long olgeta blong oli mekem.+23 Nao jif ofisa blong kalabus i no moa lukaot long wan samting we i stap long han blong Josef, from we Jehova i stap wetem Josef, mo Jehova i mekem se evri samting we Josef i mekem oli go gud.+
tpi_Latn